Vasárnap sajnos életét vesztette egy 75 éves férfi, akit koronavírus-fertőzés gyanújával és tüdőgyulladással szállítottak a Dél-Pesti Centrumkórházba, írja a hivatalos kormányzati tájékoztató oldal, a Koronavirus.gov.hu. A beteg a szállítást követően halt meg.

Ahogy korábban írtuk, vasárnap reggelre újabb magyar állampolgároknál mutatták ki az új koronavírus-fertőzést (COVID-19), ezzel 32-re nőtt a hazánkban diagnosztizált fertőzöttek száma, írják a hivatalos kormányzati tájékoztató oldalon. A magyarországi fertőzöttekről itt írunk időrendben . Az országos tisztifőorvos által kiadott eljárásrendnek megfelelően az ő esetükben is haladéktalanul megkezdődik a járványügyi vizsgálat és kontaktkutatás, amelyet a járványügyi hatóság a rendőrséggel együttműködve végez.

Magyarországon eddig 32 új koronavírus-fertőzöttet tartanak nyilván, közülük 9 iráni, 1 brit, és 22 magyar állampolgár. A karanténba helyezettek száma is nőtt, jelenleg 159-et mutat a kormányzati tájékoztató oldal.